  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Цирк искусствоен вырисьёслэн «Под куполом» улосвылкуспо фестиваль-вожвылъяськоназы Удмуртиысь коллективъёс укмыс диплом басьтӥзы. Гран-при Свердловск улосвылэ кошкиз. Со сярысь элькун тӧролэн но кивалтэтлэн пресс-службазы ивортӥз. 4-7 куарусёнэ Удмуртиысь кун цирклэн аренаяз пӧртэм ӧръёсъя 33 номер возьматӥзы. Жюрилэн ёзчиосыз артистъёслэсь быгатонлыкъёссэс, образъёслэсь аспӧртэмлыксэс, трюкъёслэсь секыт луонзэс, режиссураез, дӥськутэз, реквизитэз, гримез дунъязы. Жюриен Цирк но эстрада искусствоя М. Н. Румянцев нимо кун училищелэн чеберлыкъя кивалтӥсез, Россиысь лулчеберет удысысь дано ужась Николай Наумов кивалтӥз. Удмуртиысь вожывлъяськонэ вить коллектив пыриськиз. Соос пӧртэм степенё лауреат луэмзы сярысь 9 диплом басьтӥзы. Шареысьтымы артистъёсты куать номинациосын пусйизы, со пӧлын жоглирование, эквилибристика, акробатика но пластика акробатика. Вожвылъяськонлэсь валтӥсь кузьымзэ Свердловск улосвылысь Краснотурьинск карысь «Скедни» образцовой цирк коллективлы сётӥзы (кивалтӥсез – Ирина Иванова). « "Под куполом" фестиваль-конкурсэз удмурт музъем вылын ми шумпотыса пумитамы. Удмуртиын цирк искусствоез кемалась ярато. Нырысетӥез цирк татын 19-тӥ даур пумын кылдӥз, нош 2008-тӥ арысен элькунын лулчеберет удысысь одӥгез тужгес пусйымон ужрад ортчытъяське – цирк искусствоя калыккуспо фестиваль, со улосвыллэн визитной карточкаез луиз ни. Соин ик милям любителськой коллективъёсмы устоосызлэсь дышетскыны, туж вылӥе кыстӥськыны быгато » Владимир Соловьёв, Удмуртиысь лулчеберетъя министр Конкурс бере коллективъёслэн кивалтӥсьёссы но жюрилэн ёзчиосыз котырес ӝӧк сьӧрын кенешонэ пыриськизы. Жюри котькуд коллетивлэсь возьматонзэ рос-прос эскериз но ӧнерлыко ӵектонъёс сётӥз. Цирк искусствоен вырись устооссэ любительской коллективъёсты шарян, кивалтӥсьёссылэсь ӧнер устолыксэс будэтон вылысь улсовылкуспо фестиваль-вожвылъяскьонэз Россиысь лулучеберетъя министерство но Россиысь калык творчествоя В. Д. Поленов нимо кун юрт радъязы. Ужрадэз Удмуртиысь лулчеберетъя министерство но Калык творчествоя элькун юрт ортчытӥзы. Фестиваль улсын возьматонъёсты нырысетӥ классэ мынэм пиналъёс учкизы.  Тодэ вайытом, толсуре Ижкарын егитъёслэн туала йӧскалык лулчеберетъя «Тангыра» фествиальзы (12+) ортчоз. Туэ со куинь нунал кыстӥськоз. Тегъёс: Цирк фестиваль Удмуртия  